དེ་རིང་གི་ཚོགས་འདུའི་ནང་གི་མི་ཐམས་ཅད་ལས་རྒན་ཤོས་ལྟ་བུ་ང་ཡིན་ཚོད་རེད།ཕྱི་ལོ་༡༩༥༩ལོར་བོད་ནས་ཐོག་མར་བྲོས་བྱོལ་དུ་ཡོང་བའི་སྐབས་ང་ལོ་བཅོ་བརྒྱད་ཡིན།ད་ལོ་ལོ་བདུན་ཅུ་དོན་དྲུག་ཟིན་པ་རེད།ད་ཆ་བོད་ནས་ཡོང་མཁན་གྱི་མི་ཐོག་རྙིང་པའི་གྲས་རེ་ཟུང་ལས་མི་འདུགའདིར་ཡོད་པ་ཡོངས་རྫོགས་མི་ཐོག་གསར་པ་ཤ་སྟག་ཡིན་དུས་སྔ་མོའི་གནས་ཚུལ་འགའ་ཤས་དྲན་གསོའི་ཚུལ་དུ་ཞུས་ན་བསམས་བྱུང༌།ཕྱིི་ལོ་༡༩༥༩ལོར་བོད་ཤོར་བའི་རྗེས་སུ་གནས་མཆོག་རྡོ་རྗེ་གདན་དུ་གནའ་གན་ཐུ་བོ་ཆེ་ཞེས་པ་བཞག་ནས་བོད་ཆོལ་ཁ་གསུམ་ཆོས་ལུགས་དང་བཅས་པའི་ཚོགས་འདུ་འཚོགས་པ་རེད།འདི་ནི་ལོ་རྒྱུས་ཐོག་བོད་ཆོལ་ཁ་གསུམ་ཆོས་བརྒྱུད་དང་བཅས་པ་མཉམ་དུ་འཛོམས་པའི་ཚོགས་འདུ་དང་པོ་རེད་ཅེས་བཤད་ཆོགསྐབས་དེར་མདོ་སྨད་པ་ཆེས་ཉུང་ཉུང་ཞིག་ལས་མེད་ནའང་༸རྒྱལ་བ་རིན་པོ་ཆེས་དགོངས་གཞི་དགོས་པ་རླབས་ཆེན་པོའི་ཐོག་ནས་བོད་ཆོལ་ཁ་གསུམ་འདྲ་མཉམ་གཅིག་མཚུངས་ཡིན་པའི་བོད་ཀྱི་ཆབ་སྲིད་ཀྱི་ལངས་ཕྱོགས་དམིགས་བསལ་ཅན་འདི་བཟོ་གནང་མཛད་པ་རེད།དེ་དུས་མདོ་སྨད་པ་མི་ཉུང་ངུ་ལས་མེད་པར་མ་ཟད་དཔལ་འབྱོར་གྱི་གནས་སྟངས་ཀྱང་ཤིན་ཏུ་སྐྱོ་བོ་ཡིན་ཡང༌ཆོལ་ཁ་གཞན་དག་དང་གཅིག་མཚུངས་འདྲ་མཉམ་གྱིས་བོད་སྤྱི་བའི་རྩ་དོན་ཐོག་ལ་འགན་བླངས་ནས་དཀའ་ལས་བརྒྱབས་ཡོད།དཔེར་ན།ང་ལྟ་བུར་མཚོན་ན་ཆོལ་གསུམ་ཆིག་སྒྲིག་ཚོགས་པ་ཐོག་མར་འཛུགས་པའི་སྐབས་ཐོག་དང་པོའི་ས་ཡིག་རྒྱག་མཁན་ཡིན་ལ།དེའི་རྗེས་སུ་མདོ་སྨད་ཆིག་སྒྲིལ་ཚོགས་པ་འཛུགས་པའི་སྐབས་སུ་ཡང་མཚན་ཐོ་དང་པོར་མིང་རྟགས་འགོད་མཁན་ཡིན།རྒན་རབས་པ་ཚོས་ད་ལྟ་ལ་ཐུག་གི་བར་དུ་དཀའ་ལས་བརྒྱབས་ཡོད།ང་ཚོས་དཀའ་ལས་བརྒྱབས་པའི་གྲུབ་འབྲས་ཆེན་པོ་ཞིག་བསྟན་རྒྱུ་མེད་ན་ཡང་ད་ལྟའི་བར་དུ་བོད་ཆོལ་ཁ་གསུམ་བོད་སྤྱི་བའི་རྩ་དོན་གྱི་ཐོག་ལ་ཆིག་སྒྲིལ་གྱིས་གནས་ཐུབ་པར་བྱུང་བ་འདི་ནི་མི་རབས་རྒན་པ་ཚོས་དཀའ་ལས་བརྒྱབས་པའི་གྲུབ་འབྲས་གཙོ་བོ་ཞིག་ལ་ངོས་འཛིན་བྱེད་ཀྱི་ཡོད།མི་རབས་རྒན་པ་ཚོས་དཀའ་ལས་བརྒྱབས་ནས་བཞག་པའི་གྲུབ་འབྲས་འདིའི་ཐོག་མི་རབས་གསར་པ་རྣམས་ཕེབས་ཐུབ་དགོས་པ་འདི་ཤིན་ཏུ་གལ་ཆེན་པོ་རེད།